**Opis predmetu zákazky** Príloha č. 1

1. **Základné údaje :**

Názov zákazky: **„Revitalizácia verejného priestoru - Dom služieb v Dúbravke“**

Miesto stavby: M. Schneidera Trnavského/ Ľuda Zúbka, Bratislava - Dúbravka

Katastrálne územie: Dúbravka

Číslo parcely: reg. C: 2822/14; 2822/17; 2824/1; 2824/3; 2824/12; 2824/13; 2825/1; 2825/5; 2792/1; 2820; 2823/1; 2824/6; 2822/18

Vlastník: Hlavné mesto SR Bratislava

 Primaciálne nám. 1, 814 99 Bratislava

1. **Miesto a účel revitalizácie verejného priestoru:**

Revitalizovaný priestor sa nachádza v blízkosti Domu služieb v Dúbravke v rámci početne využívanej sídliskovej štruktúry. Na juhozápadnej strane je ohraničený hlavnou cestou - ulicou M. Schneidera Trnavského, pričom začína už v podchodnej časti samotného Domu služieb. Na opačnej severovýchodnej strane je vymedzený ulicou Ľuda Zúbka a zo severozápadnej strany ulicou Bošániho. Na juhovýchode siaha priestor po úroveň detského ihriska prislúchajúceho k priľahlému parku.

Terén je rovinatý s dvomi základnými výškovými úrovňami, ktoré momentálne prekonáva schodisko na hranici plošnej spevnenej asfaltovej plochy pri Dome služieb a zelene.

Účelom revitalizácie je pretvorenie prevažne tranzitnej plochy na kvalitný mestský priestor s pobytovou funkciou a zlepšenou sídelnou klímou so zjednotením materiálového prevedenia, čo predstavuje hlavne výmenu výrazne poškodenej asfaltovej plochy vrátane jej uzavretých podkladových vrstiev s odvodom zrážkovej vody do spoločnej kanalizácie na vodopriepustnú modernú dlažbu s odvodnením do zelene, vrátane začlenenia štandardov bezbariérovosti, vytvorenia nového vodného prvku, doplnenia chýbajúceho verejného osvetlenia, mobiliáru a výsadby niekoľkých stromov, či menšej zelene.

1. **Predmet zákazky:**
	1. Predmetom zákazky sú stavebné, búracie, montážne práce, práce zahrňujúce vyhotovenie vodného prvku vrátane potrebnej technológie, prekládky sietí, realizácia terénnych, sadových úprav a s nimi súvisiace ďalšie dodávateľské práce potrebné na komplexnú revitalizáciu vyššie uvedeného verejného priestoru.
	2. **Dodanie kompletných dokladov týkajúcich sa realizácie stavby a jej kvality**

Pre komplexné zhotovenie a riadne odovzdanie diela musí zhotoviteľ zabezpečiť aj tieto činnosti, doklady a dokumentácie:

* Vytýčenie dotknutých jestvujúcich inžinierskych sietí.
* Dokumentáciu (protokol) vytýčenia stavby (4x).
* Aktualizáciu a dopracovanie projektu organizácie výstavby (ďalej len POV),
* Aktualizáciu, resp. vypracovanie projektu organizácie dopravy (ďalej len ako „POD“) a jeho odsúhlasenie odbornou komisiou oddelenia dopravy Magistrátu hlavného mesta SR Bratislava (ďalej len ako „OK OD MG BA“).
* Odsúhlasenie dočasného dopravného značenia počas výstavby krajským dopravným inšpektorátom Bratislava.
* Dozor nad bezpečnosťou práce na stavenisku § 3 a § 6 ods. 1 a 2 v zmysle Nariadenia vlády SR č. 396/2006 Z. z. – koordinátor bezpečnosti.
* Vyhotovenie správ o odborných prehliadkach a odborných skúškach vyhradených technických zariadení zdvíhacích a elektrických podľa vyhlášky MPSVaR SR č. 508/2009 Z. z.,
* Dodanie príslušných atestov a certifikátov od zabudovaných materiálov a výrobkov,
* Dodanie dokladov o využití a zneškodnení odpadov, ktoré vzniknú realizáciou diela,
* Geodetickú dokumentáciu skutočného vyhotovenia novovybudovaných inžinierskych sietí a plôch, potvrdenú zodpovedným geodetom (6 x v tlači a 1 x na CD),
* Dokumentáciu skutočného vyhotovenia stavby potvrdenú odborne spôsobilými osobami zhotoviteľa (6 x v tlači a 1 x na CD), vrátane elaborátu kvality so zoznamom a vyhodnotením skúšok, príslušné manuály prevádzky a údržby jednotlivých objektov,
* Potvrdenie správcu digitálnej mapy mesta o odovzdaní spracovanej geodetickej dokumentácie.
* Geometrický plán podľa predpisov o katastri nehnuteľností
* Dodanie dielenskej dokumentácie k jednotlivým požadovaným prvkom drobnej architektúry a jej odsúhlasenie investorom.
1. **Rámcový rozsah rekonštrukcie:**

4.1 Predmet zákazky - práce budú realizované v rozsahu a členení objektovej skladby podľa projektovej dokumentácie vypracovanej v decembri 2024 projekčnou spoločnosťou Stauman, s.r.o (zodp. projektant: Ing. arch. Branislav Baník).

**OBSAH REALIZAČNEJ DOKUMENTÁCIE:**

Sprievodná a súhrnná technická správa

Zákres do katastra

Koordinačná situácia

SO-01 – Revitalizácia spevnených plôch – 1. Etapa
SO-02 – Revitalizácia spevnených plôch – 2. Etapa
SO-03 – Vodný prvok

SO-04 – Vodovodné a kanalizačné prípojky
SO-05 – Prekládka kanalizácie
SO-06 – Prekládka vodovodu
SO-07 – Rekonštrukcia VŠ a prekládka prípojky vody
SO-08 – Dažďové záhrady
SO-09 – Nová elektrická prípojka (RE)

SO-10 – Verejné osvetlenie
SO-11 – Sadové a terénne úpravy
SO-12 – Mobiliár a drobná architektúra
SO-13 – Predajný stánok

4.2 Popis zamýšľaných stavebných úprav podľa druhu

**SO-01 a SO-02. Revitalizácia spevnených plôch**

Asfaltové plochy v bezprostrednej blízkosti Domu služieb (celá vyššie položená úroveň v projekte) sa vybúrajú vrátane podkladových vrstiev, pričom asfalt bude odvezený na skládku a podkladový betón sa recykluje do podkladových vrstiev novej plochy, ktorá bude dláždená s vrstvami podľa projektu. Táto plocha bude spádovaná do dažďových záhrad s poistným bezpečnostným prepadom do verejnej kanalizácie. (V súčasnosti je asfaltová plocha spádovaná cez vpuste do spoločnej kanalizácie).

V smere východu na ulicu M. Schneidera Trnavského sa odstraňuje poškodené betónové schodisko a vyhotoví sa nové, pričom sa vyhotoví aj nová rampa.

V rámci podjazdu budovy Domu služieb v smere na Bošániho, resp. Bagarovu ulicu je navrhovaná obnova terazzovej dlažby v zmysle lokálnych výspravok a estetickej úpravy.

V okolí novobudovaného vodného prvku sa vyhotoví plocha z betónu podľa projektu, v JV časti od vodného prvku sa vytvorí nové betónové schodisko, na SZ od prvku betónový šikmý chodník.

V menšej časti v styku novej betónovej plochy so zeleňou pred vodným prvkom sa zabudujú betónové zatrávňovacie tvárnice podľa projektu.

Betónová plocha, dlažba, ako aj ostatné betónové prvky v projekte, musí byť vyhotovená v rovnakej, resp. podobnej farebnosti.

Na ostatných asfaltových plochách v rámci riešeného územia sa vymení vrchná obrusná vrstva asfaltu a po okrajoch sa zabudujú obrubníky.

**SO-03. Vodný prvok**

Technológia vodného prvku bude zabudovaná v betónovej strojovni v zeleni na juhovýchodnej strane od prvku, kde bude aj akumulačná nádrž.

Vodný prvok je obdĺžnikového charakteru, pričom z troch strán je ohradený betónovým múrikom. V rámci múriku na juhozápadnej strane budú na spodku tesne nad plochou vodného prvku vyhotovené výpusty, z ktorých bude vytekať voda, ktorá bude ďalej tiecť po spádovanej ploche z vodostavebného betónu do žľabu, ktorým sa bude vracať späť do systému.

*Pozn.:Z hľadiska potreby odbornosti pre realizáciu odporúčame uchádzačom prideliť naceňovanie technológie vodného prvku osobe/firme so skúsenosťami s realizáciou exteriérových fontán, resp. ich rekonštrukciou (overenie napr. formou referencií z posledných 5 rokov).*

**SO-04. Vodovodné a kanalizačné prípojky**

Vyhotoví sa nová vodovodná prípojka k zásobovaniu vodného prvku s vodomerom v novej šachte v zeleni v blízkosti akumulačnej nádrže a strojovne vodného prvku. Verejný vodovod je v blízkosti.

V zime bude voda z akumulačnej nádrže odvedená do existujúcej verejnej kanalizácie vedúcej stredom riešeného územia v smere od M. Schneidera Trnavského k ulici Ľuda Zúbka.

**SO-05 – Prekládka kanalizácie**

Pre vyhotovenie nového vodného prvku je potrebné preložiť časť existujúcej kanalizácie zasahujúcej do tohto priestoru v smere od Domu služieb k Ľuda Zúbka.

**SO-06 – Prekládka vodovodu**

Pre vyhotovenie nového vodného prvku je potrebné preložiť časť existujúceho verejného vodovodu zasahujúceho do tohto priestoru.

**SO-07 – Rekonštrukcia VŠ a prekládka prípojky vody**

Pre vyhotovenie nového vodného prvku je potrebné preložiť prípojku k vodomernej šachte pri Dome služieb. Vodomerná šachta ostáva na pôvodnom mieste, prípojka do nej sa pripojí z novej strany.

**SO-08 – Dažďové záhrady**

V súčasnosti je asfaltová plocha pri Dome služieb odvodňovaná do vpustí, ktoré vedú vodu do spoločnej kanalizácie. Po rekonštrukcii na polopriepustnú dláždenú plochu bude voda vedená do žľabov, z ktorých bude ďalej odvádzaná do dvoch dažďových záhrad. Jedna bude v zeleni na SZ strane, druhá v zeleni na JV strane v blízkosti strojovne vodného prvku. Vzhľadom na ílovitosť pôdy bude z oboch záhrad vyhotovený poistný bezpečnostný prepad do kanalizácie.

**SO-09 – Nová elektrická prípojka (RE)**

K existujúcemu rozvádzaču umiestnenému pri bytovke na SZ strane územia sa doplní nová prípojka pre technológiu vodnej plochy a riadiacu jednotku zavlažovania so samostatným meraním.

**SO-10 – Verejné osvetlenie**

V súčasnosti sa v území nachádzajú iba 2 lampy, t.j. je potrebné doplnenie nového verejného osvetlenia. Existujúca pozícia lampy, ktorá sa nachádza bližšie k ulici Ľuda Zúbka, sa posúva bližšie k chodníku, druhá ostáva na rovnakom mieste, obe sa však vymenia za nové moderné štandardne používané bratislavské lampy. Je nutné postupovať podľa manuálu zariadení verejného osvetlenia, vyhotoveného Technickými sieťami Bratislavy, a.s.. Plocha sa doplní o nové verejné osvetlenie napojené na existujúcu sieť podľa projektu.

**SO-11 – Sadové a terénne úpravy**

Stredový zelený ostrov bude upravený na parkový trávnik vrátane vyhotovenia závlahového systému, ktorý má šachtu v zeleni v blízkosti strojovne a AN vodného prvku. Závlaha bude mať samostatné meranie.

V rámci menšieho zeleného ostrova sa vysadia nové stromy.

Oproti menšiemu z ostrovov, bezprostredne pri bytovom dome pri ulici Ľuda Zúbka sa vytvorí nový zelený priestor v mieste súčasnej asfaltovej plochy, pričom sa časť chodníka ponechá. V tomto priestore sa vysadí menšia zeleň.

**SO-12 – Mobiliár a drobná architektúra**

Pôvodné drevené lavičky sa odstránia a uskladnia v sklade magistrátu hl. mesta alebo mestskej časti Dúbravka. Odstránia sa tiež všetky odpadkové koše v území a oceľové cyklostojany.

V rámci nového mobiliáru budú v okolí väčšieho zeleného ostrovu umiestnené nové lavičky, vytvorené z betónových prefabrikátov s vrchným dreveným latovaním. Lavičky budú uložené do štrkového lôžka.

V rámci územia sa podľa projektu umiestnia tiež typizované bratislavské koše a cyklostojany, ktoré dodá hlavné mesto.

**SO-13 – Predajný stánok**

Na mieste sa nachádza predajný murovaný stánok, ktorý je potrebné asanovať. Na jeho mieste sa vytvorí dláždená spevnená plocha.

1. **Podmienky uskutočňovania stavby**

 Pri dodržaní daných obmedzení, projektových riešení a dohodnutých termínov uchádzač môže uplatniť vlastné výrobné postupy prípravy a realizácie stavby.

1. **Ostatné podmienky**
	1. Do lehoty pre realizáciu vyplývajúcej zo zmluvy sa zarátavajú aj dni s nemožnosťou vykonávať stavebné práce (zimné mesiace, atmosferické vplyvy). Túto skutočnosť je potrebné zohľadniť pri návrhu harmonogramu prác, ktorý je zhotoviteľ povinný predložiť pri podpise zmluvy ku schváleniu. Harmonogram je možné dodatočne meniť na základe oprávnených skutočností, pričom zmena je podmienená zápisom do stavebného denníka a podpisom zástupcu investora.
	2. Potrebné doprojektovanie detailov je možné v konzultácií s projektantom
	3. Pred začatím stavebných prác je potrebné vytýčiť inžinierske siete v spolupráci s ich správcami. V mieste inžinierskych sietí treba výkopové práce realizovať ručne, aby neprišlo k ich poškodeniu.
	4. Zhotoviteľ je povinný zabezpečiť stavbu a jej okolie proti rizikám a škodám spôsobeným vlastnou stavebnou činnosťou.
	5. Popis prác a dodávok vo výkaze výmer a projektová dokumentácia sú jednotným podkladom pre uchádzačov pre návrh ceny.
2. **Obhliadka miesta plnenia:**

Áno – bude zabezpečená kontaktná osoba zo Sekcie výstavby, prípadná neúčasť na obhliadke miesta výkonu predmetu zákazky v žiadnom prípade nezakladá dôvod na vylúčenie uchádzača, resp. jeho ponuky z procesu verejného obstarávania